钦定古今图书集成/明伦汇编/官常典/第786卷 > 杨纮
## 钦定古今图书集成/明伦汇编/官常典/第786卷 > 杨纮

按《宋史杨亿传》：“‘亿从子纮，字望之，以荫历官知鄞县。
鄞滨海，恶少贩鱼盐者，群居洲岛，或掠商人财物入
海，吏不能禁。纮至，设方略，使识者质恶少船，及归始
给还，且戒谕之，由是不敢为盗’。以亿文献，赐进士出
身，通判越州，知筠州，提点江东刑狱，除转运、按察使。
江东饥纮，开义仓赈之，吏持不可，纮曰：‘义仓为民也，
稍稽，人将殍矣’。”纮御下急，常曰：“不法之人不可贷，去
之止不利一家尔，岂可使郡邑千万家俱受害邪？”闻
者望风解去，或过期不敢之官。与王鼎、王绰号“江东
三虎。”坐降知衡州，徙越州。为荆南转运使，徙福建，不
赴。知湖州，复为江东转运使，官至太常少卿，卒。纮性
严，虽家居，儿女不敢妄言笑。聚书数万卷，手抄事实，
名《窥豹篇》。